খুলনা, ১৩ জুলাই (শীর্ষ নিউজ ডটকম): খুলন কমার্স কলেজের অনার্স তৃতীয়  বর্ষের এক ছাত্র ভৈরবনদে প্রবল স্রোতে ডুবে গেছে। তার নাম খালিদ মাহামুদ হিমন (২২)। বুধবার বন্ধুদের সাথে খরস্রোতা ভৈরবে সাতার কাটার সময় এ ঘটনা ঘটে। এদিকে ঘটনার পর ফায়ার সার্ভিস ও নৌ-বাহিনীর ডুবুরিরা তল্লাশি চালিয়েও হিমনের খোঁজ পায়নি। আশঙ্কা করা হচ্ছে তার সলিল সমাধি ঘটেছে।  এ ব্যাপারে খুলনা মহানগরীর গোয়েন্দা পুলিশের এসআই ইমাম শীর্ষ নিউজ ডটকমকে জানান, বিকেলে হিমন ও তার তিন বন্ধু নগরীর ৭নং ঘাট এলাকার ভৈরবনদে সাতার কাটার জন্যে আসে। একপর্যায়ে প্রবল স্রোতের টানে হিমন পানিতে ডুবে যায়। এ ঘটনার পর থেকে সে নিখোঁজ  রয়েছে। হিমন নগরীর সোনাডাঙ্গা থানা এলাকার সাত্তার বিশ্বাস সড়কের আবুল কালাম আজাদের ছেলে।  রাত ১০টায় এ রিপোর্ট লেখা পর্যন্ত হিমনের খোঁজ পাওয়া যায়নি বলে এ পুলিশ কর্মকর্তা নিশ্চিত করেছেন।  (শীর্ষ নিউজ ডটকম/ এমএস/ এস/ ২৩.৩০ ঘ.)